Komisijos reglamentas (EB) Nr. 1761/2003
2003 m. spalio 7 d.
2003-2004 prekybos metais nukrypstantis nuo Reglamento (EB) Nr. 2461/1999 dėl tam tikrose valstybėse narėse atskirtos žemės
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Komisijos reglamentą (EB) Nr. 1251/1999, dėl tam tikrų lauko kultūrų augintojų paramos sistemos sukūrimo [1], su paskutiniais pakeitimais, padarytais Reglamentu (EB) Nr. 1038/2001 [2], ypač į jo 9 straipsnį,
kadangi:
(1) Komisijos reglamento (EB) Nr. 2461/1999 [3] su paskutiniais pakeitimais, padarytais Reglamentu (EB) Nr. 345/2002 [4], 7 straipsnio 2 pastraipoje numatyta, kad tada, kai sutartyse nurodyta žemė sumažinama padarius sutarčių pakeitimus arba nutraukus sutartis, siekiant išsaugoti pareiškėjų teises į išmokas reikalaujama, kad jie dar kartą atskirtų tą žemę ir susilaikytų nuo pardavimo, perdavimo ir iš sutarčių išbrauktoje žemėje išaugintų žaliavų naudojimo. Remiantis to reglamento 3 straipsnio 4 dalies šešta pastraipa, ta nuostata mutatis mutandis taikoma tada, kai sutartis pakeičiama deklaracija.
(2) Dėl kelis mėnesius tam tikruose Bendrijos regionuose trukusios ir juos paveikusios ypatingos sausros Komisija priėmė Reglamentus (EB) Nr. 1360/2003 [5] ir (EB) Nr. 1408/2003 [6], leidžiančius paveiktų regionų ūkininkams 2003-2004 prekybos metais išimties tvarka naudoti žemę, kuri deklaruota kaip atskirta, gyvūnų pašarams auginti.
(3) Atsižvelgiant į besitęsiančius sausros paveiktų regionų sunkumus įsigyjant pašarus, reikėtų numatyti dar vieną išlygą - leisti naudoti žaliavą, išaugintą žemėje, kuri, remiantis Reglamento (EB) Nr. 2461/1999 nuostatomis deklaruota kaip atskirta. Kadangi ši išlyga papildo Reglamente (EB) Nr. 1408/2003 numatytą leidžiančią nukrypti nuostatą, ji turėtų būti taikoma nuo tos pačios dienos.
(4) Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 2461/1999 7 straipsnio antros pastraipos b punkto nuostatos, pareiškėjai iš regionų, pagal Reglamentus (EB) Nr. 1360/2003 ir (EB) Nr. 1408/2003 pripažintų paveiktais sausros, kuriems kompetentinga institucija leido padaryti savo sutarties arba Reglamento (EB) Nr. 2461/1999 3 straipsnio 4 dalyje nurodytos deklaracijos pakeitimus arba jas nutraukti, gali 2003-2004 prekybos metais pašarams naudoti žaliavą, išaugintą minėtoje žemėje.
2. Atitinkamos valstybės narės imasi visų būtinų priemonių, užtikrinančių, kad 1 dalyje nurodytos žaliavos nebus naudojamos pasipelnymo tikslams.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2003 m. liepos 18 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 7 d.